# Mordavia

Por los articllos homonimos, vêde Mordavia.
La Mordavia ou ben la Mordavie (Moldova en roumen), en fôrma longe rèpublica de Mordavia (Republica Moldova en roumen, de yô que vint la varianta rèpublica de Mordova) est un payis d’Eropa levantenche, encllavâ entre-mié la Roumania et l’Ucrèna, qu’engllobe de parties de les règions historiques de Bèssarabia et de Podolia miéjornâla (déta Transnistria). Sos cârros valonâs compregnont de bouescs, de tèrres curtivâyes, de zones humides et pués de vegnôblos. Sa capitâla est Chișinău.
La partia du tèrritouèro mordâvo d’ora que sè trôve sus la riva drêta du Dnièstre est étâye avouéc la principôtât de Mordavia (tributèro de l’Empiro otoman dês 1538), dês lo XIV$^{émo}$ siècllo tant qu’a 1812, dâta que lyé est étâye cèdâye a l’Empiro russo. Ceti nen at fêt son « govèrnament de Bèssarabia » et y at organisâ na colonisacion qu’at entrênâ l’enstalacion d’un mouél d’ôtres populacions que los Mordâvos, que portant sont réstâs majoritèros.
Lo XX$^{émo}$ siècllo est un temps complicâ sus lo plan de les relacions entèrnacionâles. A la rebênâda russa de 1917, la Rèpublica dèmocratica mordâva sè fôrme et sè dècllâre endèpendenta, pués-cen, en 1918, s’apond u reyômo de Roumania por s’emparar contre los bolchèvicos, que, de lor fllanc, fondont la Rèpublica socialista soviètica ôtonoma mordâva (RSSOM) en 1924 u dedens de la rèpublica socialista soviètica d’Ucrèna, en Podolia (Transnistria en roumen). En 1940, en aplicacion de la pache gèrmano-soviètica et sen que la Roumania s’y pouesse oposar, l’URSS avance a l’ocupacion soviètica de la Bèssarabia et de la Bucovina de Bise et fât adonc la Rèpublica socialista soviètica mordâva (RSSM) sus los doux tièrs de la Bèssarabia et un tièrs de la RSSOM, que l’Ucrèna recêt los doux ôtros tièrs et pués un tièrs de la Bèssarabia, en doves parties a bise et u mié-jorn. A la dislocacion de l’URSS, la Transnistria fât sècèssion de la Mordavia et s’ôtoprocllâme endèpendenta sen recognessence entèrnacionâla dês 1990, tandis que la RSSM dècllâre son endèpendence a l’encontro de l’Union soviètica en oût 1991 et pués vint membro de la Comunôtât des Ètats endèpendents que nen est sortia. La Mordavia est admetua a l’Organisacion de les Nacions unies en mârs 1992, mas lo mém’an la guèrra du Dnièstre accentue la cassura avouéc la Transnistria ; dês adonc, la Mordavia contrôle 29 680 km$^2$ de son tèrritouèro (88 %), pendent que la règion sècèssionista de Transnistria, emparâye per la Russia, nen contrôle 4 163 km$^2$ (12 %).
Placiêe a les limites de les sféres de grant-mange de doves supèrpouessiences a côp partenèros et antagonistos, la Mordavia sè trôve dedens la zona de grant-mange russa et el est adés avouéc la CEE, mas a les frontiéres levantenches de l’Union eropèèna et de l’OTAB : el est asse-ben membro de l’Organisacion por la dèmocracia et lo dèvelopament (GUAM), du partenariat por la pèx de l’OTAB dês lo 16 de mârs 1994, de la Pache de libro-èchanjo centro-eropèen et du Partenariat levantenc de l’UE dês 2009 et pués el at na pache d’associacion avouéc l’UE dês lo 1$^{ér}$ de julyèt 2016.
Dês 1994 la situacion entèrnacionâla est stâbla. La constitucion d’ora, adoptâye en 1994, nen fât na rèpublica parlamentèra netra. Ègziste un mouvement unionisto en Mordavia et Roumania basâ sus l’héretâjo historico, lengouistico et culturâl comon, mas étot des rêsons por qu’il èye pas reussi, notament la presence d’importantes minoritâts surtot slâves (un quârt des habitents) et pués de parties de l’armâ russa sus son tèrritouèro mémo (en grôs en Transnistria, mas mémo la Russia recognêt pas l’endèpendence de cél tèrritouèro).
Cela situacion geopolitica et les tensions de dedens favorisont pas l’èconomia mordâva. Encllavâye, el at gins de pôrt dês que la partia de la Bèssarabia litorâla de la mar Nêre est étâye rapondua a l’Ucrèna en 1940. El at d’accès ren que simbolico per lo Danubio, et la Transnistria sècèssionista controle los transpôrts per lo Dnièstre ou ben vers l’Ucrèna. Les charriéres de tren sont a les nôrmes russes, encompatibles avouéc la baragne roumèna qu’est a les nôrmes cuchientenches. La Mordavia at viu dècrêtre sa produccion agricola (passent desot lo sôl d’ôtosufisence) et endustriâla, quand ben que lo sèctor des sèrviços s’est fôrt dèvelopâ. Sofrét d’un fôrt ègzodo campagnârd et n’èxpatriacion importanta de la populacion activa qu’èxplique sa relativament bâssa quota de chômâjo. En 2022, el est lo payis lo ples pouvro d’Eropa en tèrmos de FDB per habitent et at l’endiço de dèvelopament de l’homo lo ples bâs du continent.
Los habitents s’apèlont los Mordâvos et les Mordâves.

## Vêre avouéc
### Articllos liyês

* Rèpublica de Transnistrie moldava
* Gagaouzie

### Lims de defôr
## Notes et rèferences
### Notes

* ↑ Prononçont étot et d’aprés los patouesants.

### Rèferences

* ↑ (ro) « CURTEA CONSTITUŢIONALĂ HOTĂRÎRE Nr. 36 din 05.12.2013 privind interpretarea articolului 13 alin. (1) din Constituţie în corelaţie cu Preambulul Constituţiei şi Declaraţia de Independenţă a Republicii Moldova (Sesizările nr. 8b/2013 şi 41b/2013) », dessus lex.justice.md (viu lo 10 de septembro 2019).
* ↑ (ro) « Titlul I. Principii generale », dessus presedinte.md (viu lo 10 de septembro 2019).
* ↑ (en) « Moldova Recognizes Romanian Language », dessus rferl.org, 5 de dècembro 2013 (viu lo 10 de septembro 2019).
* ↑ (ro) « VIDEO Îmbrânceli și scandal în Parlamentul de la Chișinău / „Limba moldovenească” dispare din toate legile Republicii Moldova », hotnews.ro,‎ 2 de mârs 2023 (en legne).
* ↑ (ro) « Recensamântul Populației si al Locuințelor 2014 », dessus statistica.gov.md.
* ↑ « // Comunicate de presă », dessus statistica.gov.md, 17 de julyèt 2019 (viu lo 21 de janviér 2021).
* 1 2 3 4 (en) World economic database, avril 2022, dessus imf.org.
* 1 2 3 Modèlo:HDR
* ↑ (en) « Gini index », dessus Banca mondiâla (viu lo 24 d’avril 2023).
* ↑ (en) Martin J. Wolf, John W. Emerson, Daniel C. Esty, Alex de Sherbinin, Zachary A. Wendling et al., 2022 Environmental Performance Index, New Haven, Connecticut, Ètats-Unis, Yale Center for Environmental Law & Policy, 2022, 192 p. (en legne [PDF]).
* ↑ (fr) « Les Vingt-Sept accordent à l'Ukraine et la Moldavie le statut de candidat à l'Union européenne | Data », dessus Le Figaro (viu lo 23 de jouin 2022).
* ↑ (ro) Victor Mosneag, « A pus „Partidul Socialiştilor”, accentuez, „din R. Moldova”, nu în relaţii de parteneriat, ci în serviciul altei ţări », dessus Ziarul de Gardă, 24 de novembro 2014 (viu lo 11 d’avril 2024).
* ↑ (en) Zbigniew Brzezinski et Paige Bryan Sullivan, Russia and the Commonwealth of Independent States : Documents, Data, and Analysis, M.E. Sharpe (ISBN 978-1-56324-637-1, en legne).
* ↑ (fr) Michel Foucher, « L’Union européenne au défi de ses frontières : Un espace politique à géométrie variable », Le Monde diplomatique,‎ de novembro 6 (en legne).
* ↑ (fr) « Partenariat oriental », dessus lo seto du Sèrviço eropèen por l’accion de defôr.